La Fundació Next2U i Bunyoleres sense Fronteres s'uneixen per celebrar un dinar solidari a Gandia
28 febrer 2024

## La Fundació Next2U i Bunyoleres sense Fronteres s'uneixen per celebrar un dinar solidari a Gandia28 febrer 2024Última actualització: 28 febrer 2024

![](../gestion/img/60ea1297e8413ee062ff501221593f6783608380c04fcdb48d37be516a0a64a0.jpeg)  
  

La regidora de Sanitat i Qualitat de Vida, Liduvina Gil; la presidenta de la Fundació Next2U, Virginia Pons; i la presidenta de l'Associació Bunyoleres sense Fronteres, Trini Vidal, han presentat hui la primera edició d'un dinar solidari que tindrà lloc el 23 de març a la plaça del Prado a partir de les 14 hores. Tota la recaptació obtinguda anirà destinada al Menjador Social de Gandia. Així, els beneficis permetran que el centre continue repartint els més de 700 menús setmanals entre les persones en situació de vulnerabilitat de la ciutat.

Gil ha manifestat la seua satisfacció per la iniciativa i ha reafirmat el compromís del govern municipal amb aquest tipus d'accions que aportaran el seu granet d'arena a la "_important tasca diària que desenvolupen des de Bunyoleres per ajudar les persones que estan en situació de vulnerabilitat_". "_Estic convençuda que el dia 23 tots trobarem un moment per contribuir i que totes les persones puguen tindre cobertes les necessitats bàsiques_".

La regidora ha indicat: "_Des de l'Ajuntament de Gandia només podem animar particulars, empreses i col·lectius que se sumen a aquesta i altres activitats d'aquest tipus que no només ajuden els més necessitats sinó que demostren la importància i la implicació del teixit associatiu de Gandia, que sempre comptarà amb el nostre suport_".

Per la seua banda, Pons ha explicat que el lema és '**Frenar la gana està a la teua mà**': "_Hem pensat que no hi ha millor manera de fer-ho que d'una manera divertida, amb un dinar on ens puguem reunir tots_". Tant ella com Trini Vidal han convidat la població a unir-se a aquesta festa solidària, el preu de la qual és de mínim 10 euros, ja que cadascú dóna la quantitat que preferisca.  
L'entrada inclou un entrepà, una botella d'aigua i una taronja. També estan disponibles els tiquets de la Fila 0 per a aquelles persones que vullguen col·laborar encara que no puguen assistir a l'esdeveniment.

  
Pel que fa als punts de venda, les entrades poden adquirir-se físicament als comerços de Mumbai Clothing (passatge Lombard, 11) i Deskaro (c/Major, 56), així com al quiosc de l'Amorosa, l'ús del qual ha estat adjudicat a la Fundació, i tindrà un horari de 17 a 19 hores a partir de la pròxima setmana

A més, també es podran comprar al passeig Germanies, on els dissabtes previs a l'esdeveniment hi haurà un estand dels "Bunyoleres sense fronteres" o a través de la pàgina [https://entradium.com/](https://entradium.com/).

Pel que fa a la resta de la programació, després del dinar, hi haurà una festa animada pel DJ Tario Pons, i es farà una rifa de diferents regals que algunes empreses i organitzacions de Gandia han volgut donar per a aquest dia. "_Volem donar les gràcies a totes les persones i entitats, inclòs l'Ajuntament, que han col·laborat en el projecte de forma voluntària i tota la gent que ja s'ha animat a venir_", ha declarat Vidal.

Per mantenir-se al dia de les novetats, es poden consultar les xarxes socials de la Fundació (@wearenext2u) i del menjador social (@menjadorsocialgandia) o contactar amb Yolanda García, responsable de Comunicació de la Fundació Next2U by bunyoleres, mitjançant el número de telèfon 684480285 o el correu electrònic rrhhfundacionnext@gmail.com.

[Twittear](https://twitter.com/share)